கோபிகா வர்மா

கோபிகா வர்மா (Gopika Varma)  இந்தியாவின் கேரள மாநிலத்தில் பிறந்த மோகினியாட்ட நடனக் கலைஞர் மற்றும் நடன ஆசிரியர் ஆவார். இவர் இந்தியாவின்  தமிழ்நாட்டில் சென்னையில் குடியேறினார். சங்கீத நாடக அகாடமி விருது, கலைமாமணி விருது உள்ளிட்ட பல விருதுகளைப் பெற்றுள்ளார்.

வாழ்க்கைக் குறிப்பு 
கோபிகா வர்மா திருவனந்தபுரத்தில் பிறந்து வளர்ந்தார். 1995 ஆம் ஆண்டு கேரளாவிலிருந்து சென்னைக்கு  இடம்பெயர்ந்து குடியேறினார். தனது மூன்று வயதில் தனது தாயிடமிருந்து நடனம் கற்கத் தொடங்கினார்.  10 ஆவது வயதில், கிரிசா மற்றும் சந்திரிகா குருப் ஆகியோரிடம் மோகினியாட்டம் கற்கத் தொடங்கிய கோபிகா, பின்னர் கல்யாணிக்குட்டி அம்மா மற்றும் அவரது மகள் சிறீதேவி ராசனிடம் சிறப்புப் பயிற்சி பெற்றார். மோகினியாட்டத்தின் அபிநயம் (நடிப்பு) பகுதியை கதகளி நிபுணரான காலமண்டலம் கிருட்டிணன் நாயரிடம் கற்றார்.  வாழியூர் ராமய்யர் பிள்ளையிடம்  கோபிகா 18 ஆண்டுகள் பரதநாட்டியமும் பயின்றார்.

கல்யாணிக்குட்டி அம்மாதான் இவருக்கு குரு என்றாலும், மோகினியாட்டத்தில் கோபிகா வர்மா தனக்கே உரிய பாணியைப் பின்பற்றுகிறார்.  காவலம் நாராயண பணிக்கரின் கீழ் சொப்பனா பாணியில் மோகினியாட்டமும் இவர் ஆடியுள்ளார். சென்னை  நகரின் அடையாறில் "தாசுயம்" என்ற பெயரில் மோகினியாட்ட  நடனப் பள்ளியை கோபிகா நடத்தி வருகிறார்.

தனிப்பட்ட வாழ்க்கை 
கோபிகா வர்மா திருவிதாங்கூர் மன்னர் சுவாதி திருநாள் ராம வர்மாவின் வழித்தோன்றல் பூரூர்ட்டாதி திருநாள் மார்த்தாண்ட வர்மாவை திருவிதாங்கூர் அரச குடும்பத்தில் திருமணம் செய்து கொண்டார். நடனப் பள்ளியை நடத்துவதைத் தவிர, உடல் ஊனமுற்றோருக்கான தங்குமிடத்தையும் அவர்களின் வேலைக்காக ஒரு நெசவுப் பிரிவையும் நடத்தி வருகிறார்.  சென்னை அடையாறில் உள்ள ராமாலயத்தில் கோபிகா வசித்து வருகிறார்.

குறிப்பிடத்தக்க நடன நிகழ்ச்சிகள் 
கோபிகா இந்திய புராணங்களில் ஐந்து பிறக்காத கன்னிகளைப் பற்றி அயோனியா பஞ்சகன்யாகா என்ற பெயரில் நடனம் அமைத்து  நடனமாடினார். சுகதகுமாரி எழுதி எம். செயயச்சந்திரன் இயற்றிய ராதையெவிடே என்ற கவிதைக்கு மோகினியாட்ட வடிவில் கோபிகா நடனமாடியுள்ளார். யாமினி ரெட்டி, கிருத்திகா சுப்ரமணியம், கோபிகா வர்மா மற்றும் சுகாசினி ஆகியோர் இணைந்து அந்தரம் என்ற  ஒரு நடனத்தை ஆடினர் . சாயாமுகி  இவர் செய்த மற்றொரு நடன நிகழ்ச்சியாகும். இரவீந்திரநாத் தாகூரின் 150 ஆவது பிறந்தநாள் கொண்டாட்டத்தின் ஒரு பகுதியாக நடைபெற்ற இந்திய புராணக் கதாபாத்திரங்களான குந்தி மற்றும் அகல்யாவின் நடன நிகழ்ச்சியும் குறிப்பிடத்தக்கது. இப்போது சங்கராச்சாரியாரின் வாழ்க்கையை அடிப்படையாகக் கொண்ட ஒரு நடன அமைப்பை உருவாக்கி வருகிறார்.

விருதுகளும் கௌரவங்களும் 

 சங்கீத நாடக அகாடமி விருது 2018 
 கலைமாமணி 2004  மோகினியாட்டத்திற்காக கலைமாமணியைப் பெற்ற முதலாவது நடனக் கலைஞர்.
 கிருட்டிணா கான சபையின் நிருத்ய சூடாமணி விருது 2010 
 அபிநய கலா ரத்னா சிறப்பு விருது 
 சத்ய அபிநய சுந்தரம் 2007 
 காலதர்ப்பணம் விருது 2003 
 பாரத் கலாச்சரால் யுவ கலா பாரதி விருது 2001. இந்த விருதைப் பெறும் முதல் மோகினியாட்ட நடனக் கலைஞர் இவர்தான்.
 அவுஸ் ஆஃப் காமன்சு அமைப்பு  வழங்கிய சிறந்த செயல்திறன் விருது - இலண்டன் 2003 
 சத்ய அபிநய சுந்தரம் 
 நாட்டிய கலா விபஞ்சி 
 ராசகீய புரசுகாரம்

மேற்கோள்கள் 

வாழும் நபர்கள்
இந்தியப் பாரம்பரிய பெண் நடனக் கலைஞர்கள்
கேரள நபர்கள்